ইন্সে
ইন্সে (ফরাসি: INSÉÉ; আ-ধ্ব-ব: [inse]) তথা আঁস্তিতু নাসিওনাল দ্য লা স্তাতিস্তিক এ দেজেতুদ একোনমিক (ফরাসি ভাষায়: Institut National de la Statistique et des Études Économiques) পরিসংখ্যান ও অর্থনৈতিক গবেষণা-সংক্রান্ত ফ্রান্সের জাতীয় ইন্সটিটিউট। এটি ফরাসি অর্থনীতি ও সমাজের উপর পর্যায়ক্রমিকভাবে জাতীয় শুমারি পরিচালনা করে তথ্য সংগ্রহ করে ও এগুলি প্রকাশ করে থাকে। এটি ফ্রান্সের রাজধানী প্যারিসে অবস্থিত। বর্তমানে এটি ইউরোপীয় পরিসাংখ্যিক ব্যবস্থা ইউরোস্ট্যাট-এর ফরাসি শাখা। ইন্সে দ্বিতীয় বিশ্বযুদ্ধের পর ১৯৪৬ সালে প্রতিষ্ঠা করা হয়। এর আগে ২য় বিশ্বযুদ্ধ চলাকালে ভিশি শাসনামলে একটি জাতীয় পরিসংখ্যান সেবা (SNS) প্রতিষ্ঠা করা হয়েছিল। জঁ-ফিলিপ কতি ২০০৭ সাল থেকে ইন্সের বর্তমান পরিচালক।